**ОТЧЕТЕН ДОКЛАД**

**ЗА ДЕЙНОСТТА НА НАРОДНО ЧИТАЛИЩЕ ”ПРОСВЕТА- 1929”**

**С.ЛЮЛЯКОВО ОБЩ.РУЕН**

**ЗА 2019 ГОД.**

**Уважаеми дами и господа,**

Измина още една година от дейността на Народно читалище „Просвета - 1929”с. Люляково. Годината бе изпълнена с разнообразна дейност, с много осъществени изяви и значима културно-масова дейност. Това бе период, в който се опитвахме не само да съхраним наследената читалищна дейност и художественотворческите състави, но и да я осъвременим и обогатим, водени от стремежа за участие в един адекватен и ефективен процес на утвърждаване ролята на читалището, като водеща културна институция в духовния живот на нашето село. През 2019 година читалището осъществяваше дейността си в съгласие със своите програмни цели, заложени в Устава и ЗНЧ. Основните насоки в работата ни бяха свързани с поддържане авторитета на читалището чрез създаване на условия за художественотворческото реализиране и изява на действащите към читалището формации и поддържането на материалната база. В действията си прилагахме екипния принцип, като се стараехме да създадем максимално добра атмосфера за работа. През отчетният период нормалното функционираха творческите състави, както и положихме усилия в търсене на нови възможности за обогатяване на културния читалищен афиш.

**Библиотечно-информационна дейност.** Най-традиционната дейност на читалището в миналото и днес се олицетворява от читалищната библиотека. Това е онази наречена преди век и половина „публична библиотека” сложила начало и на самото читалище. Днес, тя е зависима пряко от съвременните тенденции за изграждане на система от глобални библиотеки и по-широк достъп на читатели. Библиотеката разполага с 5 компютъра за посетители, 1 за служители, лаптоп, принтер, ксерокс и мултимедия.

Библиотечен фонд - 16643 библиотечни единици .

Набавени библиотечни документи - 94 библиотечни единици .

Отчислени библиотечни документи - 0

Заети библиотечни документи - 11078 библиотечни единици.

Потребители общ брой - 227

Посещения общо - 9781

През отчетния период библиотеката изпълняваше основните си функции по обслужване на читателите.Книжният фонд се поддържа в добро състояние и според финансовите възможности на читалището се обогатява с нова литература.

За 2019 год. абонираните периодични издания бяха 2 броя на стойност – 69,60 лв.

През отчетния период бяха отбелязани редица мероприятия и годишнини.

На 10 януари отбелязахме 115 год. от рождението на Георги Караславов с витрина и тържество с жените от клуб „Верни на традициите”. Следващото мероприятие беше по повод Бабинден, който отбелязахме с общоселско тържество на 21 януари.

19 февруари- гибелта на Васил Левски чествахме с **тържествен рецитал**- възхвала, гордост и преклонение пред великото дело на**Апостола**.

Подновихме седенките с клуб „Верни на традициите”, с който започнахме подготовка за първи март с изготвяне на мартеници, които Баба Марта закичи на празника.

Деня на самодееца и 141 години от Освобождението на България от османско иго чествахме на първи март с голям тържествен концерт. На него се изявиха всички състави и клубове на читалището, и ученици от СУ”Отец Паисий”.

Международния ден на жената - 8 март, отбелязахме с общоселско тържество.

На 15 април, със „Седмица на детската книга и изкуствата за деца”, стартираха празненствата по повод 90 - годишният юбилей на читалището.Бе открита изложба- конкурс за детска рисунка на тема „Моето родно село”, в която взеха участие ученици от начален курс. На следващият ден продължихме празненствата с карнавално шествие от училището до читалището , след което на голямата сцена оживяха героите на български и чужди автори с драматизации на приказки и рецитали. На 20 април, с тържествен концерт отбелязахме 90- годишнината на читалището. В него участваха всички наши клубове и състави. Наши гости бяха СПК”Люляк”- гр. Бургас и ансамбъл „Атанас Манчев” от гр. Бургас. Тържествата завършиха с кръшни български хора на площада пред читалището.След това, както е по традиция, лазарките тръгнаха из селото да зарадват старо и младо с хубавите, люляковски, лазарски песни.

24 май- Ден на българската просвета и култура, и славянската писменост отбелязахме съвместно със СУ „Отец Паисий” в салона на читалището. Беше подредена и изложба.

На Еньовден, по стар български обичай, рано сутринта с една голяма група деца ходихме за билки. Там говорихме за лечебните свойства на растенията, времето по което се събират, местата от които се събират.

Читалището, съвместно със СУ”Отец Паисий” се включи и в Националната седмица на четенето с изложба от рисунки на тема: „Моят любим литературен герой”- конкурс в две възрастови групи, състезание „Най- добър четец”, „Четем приказки на малките”, драматизация на приказка- „Най- добър разказвач” и презентации на ученици от горен курс на тема: „Моят любим писател”.

По повод Деня на народните будители представихме презентация и рецитал пред жените от третата възраст. Подредена беше и витрина.

Читалището ни организира тържество по повод Деня на християнското семейство.

**ХУДОЖЕСТВЕНА САМОДЕЙНОСТ**

Въпреки финансовите затруднения, самодейците в с. Люляково през 2019 година участваха в 4 самодейни състава и 4 клуба.

АНСАМБЪЛ ЗА ИЗВОРЕН ФОЛКЛОР- в него участват три поколения, които издирват, съхраняват и популяризират люляковския фолклор.През 2019 година взе участие в тържествата по повод Деня на самодееца, Националния празник- Трети март, Деня на Тракия, юбилейния концерт на читалището и др. През отчетния период бяха отбелязани редица годишнини и събития от календарния план на читалището. Ансамбъла за изворен фолклор взе участие в Национална инициатива- среща „Завръщане към корените” на потомци на бежанци от Одринска и Беломорска Тракия, и Мала Азия, организирана от Тракийско дружество „Странджа”- Бургас, под патронажа на кмета на град Бургас- господин Николов. Мероприятието започна на морска гара Бургас с възстановка на пристигането на бежанците с кораб на български бряг. След това продължи с голям концерт в Операта , в който взехме участие.

През месец август ансамбъла за изворен фолклор участва в Национален събор за автентичен фолклор „Тополи пее и се смее” с. Тополи, общ. Варна. Там се представихме блестящо и се завърнахме със Специална награда за ансамбъла и три първи награди за костюми.

На 18 септември по покана на Регионален исторически музей – гр. Бургас изнесохме програма в историческото селище Акве Калиде – гр.Бургас, кв.Ветрен, пред гости от няколко националности, по трансграничен проект. Освен люляковските песни и хора, представихме и българската кухня с топли питки и баници.

Взехме участие и в откриването на изложба в музея Stille Nacht („Тиха нощ“), намиращ се в алпийския курорт Ваграйн. Изложбата е дело на Регионален исторически музей Бургас- по чиято покана бяхме и ние, в сътрудничество с местното туристическо дружество Kulturverein Blaues Fenster и Почетното консулство на Австрия в Бургас.

В изложбата са показани традиционните за българите празници, обичаи и поверия през декември. Те започват с дните на светците Варвара, Сава и Никола, продължават с Игнажден и кулминацията им на Бъдни вечер и Коледа. Освен информация в изложбата са представени оригинални костюми на коледари, носии от Странджанско, обредни хлябове и няколко вида сурвачки. Изложбата беше открита в присъствието на множество почетни гости от двете страни, между които почетният консул на Австрия в Бургас доц. д-р Радостина Иванова-Мишинева, областният управител на Област Бургас Вълчо Чолаков, директорът на Регионален исторически музеи-Бургас д-р Милен Николов, местният представител в ландстаг Залцбур - Елизабет Хубер и кметът на Ваграйн Аксел Елмер. Най-вълнуващата част от събитието беше представянето на автентичен фолклор от жените от НЧ „Просвета-1929“, с. Люляково, община Руен. Те дадоха възможност на гостите да се докоснат до магията на българското надпяване, танци и кухня. Жителите на алпийския град опитаха зелник, баница с булгур, тиквеник и кишкек, а сготвеният по традиционна люляковска рецепта, постен боб се оказа техен абсолютен фаворит.

Искрени благодарности към почетния консул на Австрия в Бургас доц. д-р Радостина Иванова-Мишинева за инициативата и на областния управител на Бургас Вълчо Чолаков за оказаната подкрепа. Специални благодарности за оказаната подкрепа от кмета на Община Руен г-н Исмаил Осман.  
 Достойно представихме България, област Бургас, община Руен и село Люляково.

ЛЮЛЯКОВСКИ БАБИ

Групата възобновява стари, битови техники и занаяти, обичаи от празничния календар.С желание се включват в съвместни мероприятия със СУ”Отец Паисий” и с Етнографски музей- гр. Бургас.

ЛАЗАРСКА ГРУПА

Пролетният обичай лазаруване все още битува в селото ни.Тази година лазарките откриха Юбилейния концерт на читалището, тъй като той се състоя точно на Лазаровден . След края на концерта поеха с песни към широко отворените порти на къщите, където ги очакваха гостолюбивите стопани.

КОЛЕДАРИ

Както лазарките, така и коледарите продължават да ни радват всяка година. На Бъдни вечер те ходят по къщите с песни и благославят за здраве и берекет.

Към читалището съществуват и четири клуба, които събират участниците по интереси и възрасти.

ДЕТСКИ ТАНЦОВ КЛУБ „ЛЮЛЯЧЕ”

В него участват 20 деца, любители на българските народни танци от начален курс. С голям интерес идват на репетиции и заучават новите стъпки. Изявяват се предимно на наша и общинска сцена.

ПЕНСИОНЕРСКИ КЛУБ „ВЕРНИ НА ТРАДИЦИИТЕ”

В този клуб работим с хора от третата възраст. В клуба участват пенсионери, които всеки четвъртък се събират в читалището. Провеждаме различни мероприятия- четене на книги, честване на бележити дати и мероприятия, свързани с празничния календар.

ТАНЦОВ КЛУБ „РИТМИ”

В клуба участват жени- любители на българските народни танци.Провеждаме сбирките си с удоволствие и наученото показваме на наша и общинска сцена.

КЛУБ „ЛЮБИТЕЛИ НА ОРХИДЕИ”

Това е клуб за любители на орхидеи. В него участват жени от селото с интерес към орхидеите. Сбирките на клуба са веднъж седмично и в него си говорим и обсъждаме видовете орхидеи, начина на отглеждане, засаждане, болести и вредители по растенията и др. Тази година по време на тържествата по повод юбилея на читалището подредихме изложба от отглежданите от нас орхидеи.

Години наред всички групи се ръководят от щатните служители на читалището.Средства за ръководители специалисти няма, тъй като държавната субсидия едва достига за заплати, осигуровки на служителите, отопление и др.

Партньори в нашата работа са училището в селото, читалищата в Айтос, Бургас, Поморие, Етнографски музей Бургас, с които обменяме добри практики и осъществяваме съвместни мероприятия.

Източниците на финансиране на читалището са два: субсидия от държавния бюджет и собствени приходи.Субсидията, която получихме беше в размер на 28 470.00лв. за три субсидирани бройки. Тя се използваше предимно за заплати и осигуровки, заплащане на ел. енергия, телефон, интернет и отопление . Собствените приходи- членски внос, библиотечни такси, коледуване, лазаруване и др. използвахме за културно масова дейност , абонамент и канцеларски материали.

Отчитайки работата през годината, не може да не отделим няколко думи за щатните читалищни работници. Йовка Мутафова- секретар, Светлана Иванова- библиотекар и Атанаска Трифонова- чистач на непълен работен ден. За работата на щатния персонал има приет Правилник за вътрешния ред, а за всяка длъжност- длъжностна характеристика.

Читалищното настоятелство през отчетната 2019 година беше в състав :

Председател: Добрин Бончев Стоянов

Членове : 1. Кольо Димитров Колев

2. Софка Димова Ангелова

3. Венета Димитрова Станева

4. Стойка Димова Георгиева

Проведени са 3 заседания по въпроси, касаещи читалищната дейност, на които са взети конкретни решения, обсъждан е бюджета. Разгледани са въпроси, касаещи читалищната работа, участия във фестивали, конкурси, приемане на планове и отчети за финансови разходи за цялостната работа на читалището. За координиране на дейността си ръководството подържа връзки с колеги от общността. Нашето читалище е член на Съюза на народните читалища.

Отчитаме, че постигнатото не е малко, може и има възможности да се работи за още по-добри резултати. Утвърждава се мястото на читалището като обществено – значима институция със собствен принос. Ръководството и екипът на читалището работят за разширяване кръга от партньори с културни институции, учебни заведения, както и в посока на подобряване на предлаганите услуги. Търсим възможността за кандидатстване по проекти и програми.

От свое и от името на Читалищното настоятелство, благодаря на всички самодейци за отделеното време и труд , на Общото събрание за оказаното доверие и работа през 2019г.